AFGØRELSE Nr. 4/98 TRUFFET AF ASSOCIERINGSRÅDET associeringen mellem De Europæiske Fællesskaber og deres medlemsstater på den ene side og Republikken Polen på den anden side den 3. november 1998 om fastlæggelse af vilkårene og betingelserne for Polens deltagelse i fællesskabsprogrammet for energieffektivitet, Save II (1999/12/EF)

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Polen på den anden side (1);

under henvisning til tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Polen på den anden side vedrørende Polens deltagelse i Fællesskabets programmer (2), særlig artikel 1 og 2, og

ud fra følgende betragtninger:

I henhold til nævnte tillægsprotokols artikel 1 kan Polen deltage i Fællesskabets rammeprogrammer, særprogrammer, projekter eller andre foranstaltninger, også på energiområdet;

i henhold til nævnte tillægsprotokols artikel 2 skal vilkårene og betingelserne for Polens deltagelse i de i dens artikel 1 nævnte aktiviteter fastlægges af associeringsrådet -

TRUFFET FØLGENDE AFGØRELSE:

Artikel 1

Polen deltager i Det Europæiske Fællesskabs Save II-program i henhold til de vilkår og betingelser, der er fastsat i bilag I og II, som udgør en integrerende del af denne afgørelse.

Artikel 2

Denne afgørelse gælder i hele den periode, hvor Save II-programmet gennemføres.

Artikel 3

Denne afgørelse træder i kraft den første dag i måneden efter vedtagelsen.

Udfærdiget i Bruxelles, den 3. november 1998.

På associeringsrådets vegne

W. SCHÜSSEL

Formand

(1) EFT L 348 af 31. 12. 1993, s. 2.

(2) EFT L 317 af 30. 12. 1995, s. 35.

BILAG I

VILKÅR OG BETINGELSER FOR REPUBLIKKEN POLENS DELTAGELSE I DET FLERÅRIGE FÆLLESSKABSPROGRAM FOR ENERGIEFFEKTIVITET, SAVE II

1. Polen deltager i alle foranstaltninger under Fællesskabets flerårige program for energieffektivitet, Save II (i det følgende benævnt »Save II«), i overensstemmelse med de målsætninger, kriterier, procedurer og frister, der er fastlagt i Rådets beslutning 96/737/EF af 16. december 1996 om et flerårigt program for fremme af energieffektiviteten i Fællesskabet - Save II (1) om oprettelse af et femårigt program for forberedelse og gennemførelse af foranstaltninger, der skal være omkostningseffektive og fremme energieffektiviteten i Fællesskabet, medmindre denne afgørelse indeholder andre bestemmelser.

2. Vilkårene og betingelserne for fremlæggelse, vurdering og udvælgelse af ansøgninger med tilknytning til støtteberettigede institutioner, organisationer og enkeltpersoner i Polen er de samme som vilkårene og betingelserne for støtteberettigede institutioner, organisationer og enkeltpersoner i Fællesskabet inden for rammerne af Polens finansielle bidrag minus administrationsomkostninger som fastsat i bilag II.

3. Om fornødent vil det for at sikre Save II's fællesskabsdimension være nødvendigt, at transnationale projekter og aktiviteter foreslået af Polen omfatter et minimalt antal partnere fra Fællesskabets medlemsstater. Dette minimale antal vil som led i gennemførelsen af Save II blive fastsat under hensyn til de forskellige aktiviteters egenart, antallet af partnere i forbindelse med et givet projekt og antallet af lande, som deltager i aktiviteten.

4. Polen træffer alle nødvendige foranstaltninger for at sikre national koordination og organisation af deltagelsen i Save II.

5. Polen indbetaler hvert år et bidrag til De Europæiske Fællesskabers almindelige budget til dækning af omkostningerne ved landets deltagelse i Save II (jf. bilag II).

Associeringsudvalget kan i fornødent omfang justere dette bidrag.

6. Fællesskabets medlemsstater og Polen vil inden for rammerne af de eksisterende bestemmelser gøre alt, hvad der står i deres magt, for at fremme den frie bevægelighed og opholdet for personer, der rejser mellem Polen og Fællesskabets medlemsstater i forbindelse med deltagelse i aktiviteter, som er omfattet af denne afgørelse.

7. Uden at dette i øvrigt indskrænker det ansvar, der i medfør af artikel 5 i Rådets beslutning 96/737/EF om Save II påhviler Kommissionen og Revisionsretten for De Europæiske Fællesskaber med hensyn til overvågning og evaluering af Save II, overvåges Polens deltagelse i programmet til stadighed af Polen og Kommissionen for De Europæiske Fællesskaber på et partnerskabsgrundlag. Polen forelægger Kommissionen de fornødne rapporter og medvirker ved andre særlige aktiviteter, som Kommissionen tager initiativ til i denne sammenhæng.

8. Uden at de procedurer, der er omhandlet i artikel 4 og 5 i Rådets beslutning 96/737/EF om Save II, derved berøres, opfordres Polen til at deltage i koordinationsmøder vedrørende ethvert spørgsmål med tilknytning til gennemførelsen af denne afgørelse forud for de ordinære møder i Save-udvalget. Kommissionen informerer Polen om resultaterne af disse ordinære møder.

9. Det sprog, der benyttes som led i ansøgningsprocessen i kontrakter og rapporter og i forbindelse med andre administrative arrangementer under Save II-programmet, skal være et af Fællesskabets officielle sprog.

(1) EFT L 335 af 24. 12. 1996, s. 50.

BILAG II

POLENS FINANSIELLE BIDRAG TIL SAVE II

1. Polens finansielle bidrag dækker:

- tilskud og anden finansiel støtte fra programmet til polske deltagere

- de ekstra administrationsomkostninger i forbindelse med forvaltningen af programmet, der påløber for Kommissionen for De Europæiske Fællesskaber som følge af Polens deltagelse.

2. For hvert regnskabsår må summen af tilskud og anden finansiel støtte, som polske støttemodtagere opnår fra programmet, ikke overstige det bidrag, Polen indbetaler, efter fradrag af de ekstra administrationsomkostninger.

Hvis det bidrag, Polen har betalt til De Europæiske Fællesskabers almindelige budget, efter fradrag af de ekstra administrationsomkostninger viser sig at være større end summen af tilskud og anden finansiel støtte, som polske støttemodtagere opnår fra programmet, fremfører Kommissionen saldoen til det følgende regnskabsår og trækker beløbet fra det følgende års bidrag. Hvis der ved programmets afslutning henstår en sådan saldo, vil beløbet blive tilbagebetalt til Polen.

3. Polens årlige bidrag andrager fra 1998 1 081 584 ECU. Af dette beløb dækker 73 584 ECU de ekstra administrationsomkostninger i tilknytning til Kommissionens forvaltning af programmet, der følger af Polens deltagelse.

4. Finansforordningen vedrørende De Europæiske Fællesskabers almindelige budget finder anvendelse, bl.a. hvad angår forvaltningen af Polens bidrag.

Ved denne afgørelses ikrafttræden og i begyndelsen af hvert år sender Kommissionen Polen en indkaldelse af midler svarende til landets bidrag til dækning af omkostningerne i henhold til denne afgørelse.

Dette bidrag udtrykkes i ecu og skal indbetales til en af Kommissionens ecu-bankkonti.

Polen indbetaler senest tre måneder efter, at indkaldelsen af midler er afsendt, sit bidrag til dækningen af de årlige omkostninger i henhold til denne afgørelse i overensstemmelse med indkaldelsen af midler. Enhver forsinkelse med betalingen af bidraget medfører at Polen skal betale renter af det udestående beløb fra forfaldsdatoen. Rentesatsen svarer til den sats, som Den Europæiske Fond for Monetært Samarbejde anvender på sine transaktioner i ecu (1) i den måned, hvor forfaldsdatoen ligger, forhøjet med 1,5 procentpoint.

5. Polen betaler de ekstra administrationsomkostninger, der er omhandlet i punkt 3 via sit nationale budget.

6. Polen betaler 3 % (1998), 13 % (1999) og 23 % (2000) af de resterende omkostninger ved landets deltagelse i Save II via sit nationale budget.

De resterende 97 % (1998), 87 % (1999) og 77 % (2000) betales via Polens årlige Phare-tildeling, jf. dog Phares ordinære programmeringsprocedurer.

(1) Denne sats offentliggøres hver måned i De Europæiske Fællesskabers Tidende, C-udgaven.